De nordjyske betjente vil helst blive i uniformen. Kun 1 procent af styrken i landsdelen har orlov. Det fortæller P4 Nordjylland.

I modsætning til andre steder i landet, hvor mange politifolk for tiden søger orlov, er kun syv ud af 600 politiuddannede betjente i Nordjylland på orlov pr. 1. marts. - Og jeg ved efter samtaler med dem, at de fleste af betjentene ikke søger væk på grund af utilfredshed med politireformen eller lignende, men fordi de har fået attraktive jobs uden for styrken, siger personalechef Palle Nielsen til P4 Nordjylland. Faktisk vil mange betjente fra andre dele af landet gerne gøre tjeneste her. Ofte fordi de har en tilknytning til det nordjyske i forevejen. Desværre kan Nordjyllands Politi ikke bare ansætte de folk de vil. De må deles med resten af landet om de nyuddannede betjente.